CELEX: 32018D1103
Language: sl
Date: 2018-08-07 00:00:00
Title: Sklep Komisije (EU) 2018/1103 z dne 7. avgusta 2018 o potrditvi udeležbe Malte pri okrepljenem sodelovanju v zvezi z ustanovitvijo Evropskega javnega tožilstva

8.8.2018   
               
               
                  SL
               
               
                  Uradni list Evropske unije
               
               
                  L 201/2
               
            
         SKLEP KOMISIJE (EU) 2018/1103
         z dne 7. avgusta 2018
         o potrditvi udeležbe Malte pri okrepljenem sodelovanju v zvezi z ustanovitvijo Evropskega javnega tožilstva
         EVROPSKA KOMISIJA JE –
         ob upoštevanju Pogodbe o delovanju Evropske unije ter zlasti člena 328(1) in člena 331(1) Pogodbe,
         ob upoštevanju Uredbe Sveta (EU) 2017/1939 z dne 12. oktobra 2017 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT) (1),
         ob upoštevanju uradnega obvestila Malte z dopisom z dne 14. junija 2018, da se namerava udeležiti okrepljenega sodelovanja v zvezi z ustanovitvijo Evropskega javnega tožilstva,
         ob upoštevanju naslednjega:
         
                     (1)
                  
                  
                     Belgija, Bolgarija, Ciper, Češka, Finska, Francija, Grčija, Hrvaška, Litva, Luksemburg, Nemčija, Portugalska, Romunija, Slovaška, Slovenija in Španija so 3. aprila 2017 uradno obvestile Evropski parlament, Svet in Komisijo, da želijo vzpostaviti okrepljeno sodelovanje v zvezi z ustanovitvijo EJT. Poleg tega so Latvija v pismu z dne 19. aprila 2017, Estonija v pismu z dne 1. junija 2017, Avstrija v pismu z dne 9. junija 2017 in Italija v pismu z dne 22. junija 2017 navedle, da želijo sodelovati pri vzpostavitvi navedenega okrepljenega sodelovanja.
                  
               
                     (2)
                  
                  
                     V skladu s tretjim pododstavkom člena 86(1) PDEU šteje, da je bila 3. aprila 2017 dana odobritev za začetek okrepljenega sodelovanja iz člena 20(2) Pogodbe o Evropski uniji (PEU) in člena 329(1) Pogodbe o delovanju Evropske unije (PDEU).
                  
               
                     (3)
                  
                  
                     Svet je 12. oktobra 2017 sprejel Uredbo (EU) 2017/1939 o izvajanju okrepljenega sodelovanja v zvezi z ustanovitvijo Evropskega javnega tožilstva.
                  
               
                     (4)
                  
                  
                     Uredba (EU) 2017/1939 je začela veljati 20. novembra 2017. EJT bi moralo svoje naloge preiskave in pregona prevzeti na datum, ki se določi s sklepom Komisije na predlog evropskega glavnega tožilca po ustanovitvi EJT, kar ne sme biti prej kot tri leta po datumu začetka veljavnosti navedene uredbe.
                  
               
                     (5)
                  
                  
                     Nizozemska je 14. maja 2018 uradno obvestila Komisijo, da se namerava udeležiti okrepljenega sodelovanja v zvezi z ustanovitvijo EJT.
                  
               
                     (6)
                  
                  
                     Malta je 14. junija 2018 uradno obvestila Komisijo, da se namerava udeležiti okrepljenega sodelovanja v zvezi z ustanovitvijo EJT.
                  
               
                     (7)
                  
                  
                     Uredba (EU) 2017/1939 ne določa nobenih posebnih pogojev za udeležbo pri okrepljenem sodelovanju v zvezi z ustanovitvijo EJT.
                  
               
                     (8)
                  
                  
                     V skladu s prvim pododstavkom člena 120(2) Uredbe (EU) 2017/1939 EJT izvaja svoje pristojnosti v zvezi z vsemi kaznivimi dejanji, ki spadajo v njegovo pristojnost in so storjena po datumu začetka veljavnosti Uredbe (EU) 2017/1939. Za kazniva dejanja iz členov 22 in 23 Uredbe (EU) 2017/1939, za katera od začetka veljavnosti navedene uredbe še ne velja pristojnost EJT, bi moralo EJT zato izvajati svojo pristojnost v zvezi z ozemljem ali državljani Malte po začetku veljavnosti navedene uredbe na Malti –
                  
               SPREJELA NASLEDNJI SKLEP:
         
            Člen 1
            Udeležba Malte pri okrepljenem sodelovanju v zvezi z ustanovitvijo Evropskega javnega tožilstva se potrdi.
         
         
            Člen 2
            Uredba (EU) 2017/1939 začne na Malti veljati na dan začetka veljavnosti tega sklepa.
         
         
            Člen 3
            Ta sklep začne veljati dvajseti dan po objavi v Uradnem listu Evropske unije.
         
         
            V Bruslju, 7. avgusta 2018
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 283, 31.10.2017, str. 1.